Na temelju članka 20. Zakona o predškolskom odgoju i obrazovanju („Narodne novine“ broj 10/97., 107/07., 94/13., 98/19., 57/22.) i članaka 21. i 46. Statuta Dječjeg vrtića Ana, nakon Zaključka o davanju prethodne suglasnosti na prijedlog Pravilnika o upisu djece i mjerilima upisa u Dječji vrtić Ana, KLASA: 024-01/23-01/19; URBROJ: 2181-21-01-23-1, sa sjednice općinskog vijeća Općine Dicmo održane 29. svibnja 2023.g., Upravno vijeće Dječjeg vrtića Ana na 15. sjednici Upravnog vijeća održanoj 31. svibnja 2023. godine donijelo je

**PRAVILNIK**

**o upisu djece i mjerilima upisa u Dječji vrtić Ana**

Članak 1.

Ovim Pravilnikom o upisu djece i mjerilima upisa u Dječji vrtić Ana, utvrđuju se uvjeti upisa i način ostvarivanja prednosti pri upisu u Dječji vrtić Ana (u daljnjem tekstu: Vrtić).

Članak 2.

(l) Pravo na upis djeteta u Vrtić ostvaruju roditelji/skrbnici koji zajedno sa djetetom imaju prebivalište na području Općine Dicmo.

(2) Djeca roditelja/skrbnika s boravištem na području općine Dicmo mogu biti upisana u Vrtić samo u slučaju kada su svi zahtjevi za upis djece s prebivalištem na području Općine Dicmo riješeni.

(3) U programe Vrtića može se upisati dijete koje je do 31.08. tekuće godine navršilo tri (3) godine života.

(4) Djeca roditelja s prebivalištem u drugim jedinicama lokalne samouprave mogu biti upisana u Vrtić samo u slučaju kada su svi zahtjevi za upis djece s prebivalištem/boravištem na području Općine Dicmo riješeni, uz plaćanje pune ekonomske cijene programa.

Članak 3.

Upis djece u programe Vrtića provodi se prema planu upisa što ga za svaku pedagošku godinu

donosi Upravno vijeće Vrtića. U skladu sa planom upisa Upravno vijeće Vrtića svake godine raspisuje natječaj za upis djece i objavljuje ga na web stranici Vrtića i oglasnoj ploči Vrtića.

Članak 4.

Natječajem se objavljuju sve potrebne upute za roditelje, a obvezno:

- Rok i mjesto za podnošenje zahtjeva

- Naznaku osnovne dokumentacije koja se prilaže uz zahtjev

- Rok i mjesto objave rezultata upisa te način ostvarivanja upisa

- Prava sudionika u postupku upisa.

Članak 5.

Upise provodi Komisija za upis djece koju imenuje Upravno vijeće. Komisija za upis djece (u daljnjem tekstu: komisija) ima tri člana:

- Jednog predstavnika jedinice lokalne samouprave

- Jednog predstavnika iz reda odgojno - obrazovnih djelatnika Vrtića

- Jednog predstavnika roditelja iz Upravnog vijeća Vrtića.

Na prvoj sjednici bira se predsjednik komisije, o radu komisije vodi se zapisnik. Sjednicama komisije nazočuje ravnatelj/ica i/ili članovi stručnog tima. Članovi komisije imenuju se na rok od jedne godine.

Članak 6.

(1) Na temelju čl. 20. Zakona o predškolskom odgoju i obrazovanju (u daljnjem tekstu: Zakon), prednost pri upisu djece u Vrtić se ostvaruje prema prioritetima utvrđenim Zakonom, Odlukom osnivača i ovim Pravilnikom.

(2) Djeca u godini prije polaska u školu upisuju se u Vrtić izravno.

(3) Prednost pri upisu u Vrtić imaju djeca koja do 1. travnja tekuće godine navrše četiri

godine života.

(4) Nakon upisa djece iz stavaka 2. i 3. ovog članka prednost pri upisu ostvaruje se primjenom metode bodovanja kako slijedi:

1. Djeca HRVI iz Domovinskog rata, djeca roditelja žrtava iz Domovinskog rata ........................................................................................... direktan upis

b) Djeca zaposlenih roditelja

* djeca oba zaposlena roditelja .................................................80 bodova
* djeca zaposlenog samohranog roditelja .................................80 bodova
* djeca zaposlenog roditelja jednoroditeljskih obitelji..............80 bodova
* djeca zaposlenog jednog roditelja ..........................................40 bodova

c) Djeca nezaposlenih roditelja

* djeca oba nezaposlena roditelja ................................................0 bodova
* djeca nezaposlenih samohranih roditelja ................................30 bodova
* djeca nezaposlenog roditelja jednoroditeljskih obitelji...........30 bodova

d) Djeca kojoj su oba roditelja redoviti studenti/učenici..............60 bodova

e) Djeca osoba s invaliditetom upisanih u Hrvatski registar osoba s invaliditetom ........................................................................................................10 bodova

f) Djeca iz obitelji s troje ili više djece..........................................10 bodova

g) Djeca koja su ostvarila pravo na socijalnu uslugu smještaja u udomiteljskim obiteljima ...................................................................................................10 bodova

h) Djeca iz obitelji koja već ima upisano jedno ili više djece u Vrtić .......... 1 bod

i) Djeca roditelja koji primaju doplatak za djecu ili roditelja korisnika zajamčene minimalne naknade........................................................................................1 bod

j) Djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja.........................................................................*(upis sukladno čl.11. Pravilnika)*

Članak 7.

Ako Vrtić nema dovoljan kapacitet za upisati svu djecu koja imaju prednost pri upisu u Vrtić, djeca iz članka 6. stavka (3) ovog Pravilnika, tada se metodom bodovanja prema prioritetima utvrđenim u članku 6. stavak (4) određuje poredak na listi reda prvenstva za upis na način da djeca iz članka 6. stavka (3) (djeca koja do 1. travnja tekuće godine navrše četiri godine života) zadržavaju red prvenstva za upis pred ostalom djecom koja se boduju primjenom metode bodovanja iz članka 6. stavka (4) ovog Pravilnika.

Članak 8.

(1) Zahtjevi roditelja/staratelja djece iz članka 6. ovog Pravilnika boduju se i svrstavaju na zajedničku listu prvenstva za upis prema ukupno ostvarenom broju bodova, od većeg broja bodova prema manjem.

(2) Podnositelj zahtjeva može ostvariti bodove po više utvrđenih prioriteta iz stavka 1. ovog članka u kojem slučaju se bodovi zbrajaju.

(3) U slučaju jednakog broja bodova prednost pri upisu ima:

- dijete koje je starije,

- ako su i po tome jednaki, prednost se daje djetetu iz obitelji s više djece

- ako su i po tome i nadalje jednaki, prednost se daje djetetu kojemu su već brat ili sestra upisani u Vrtić,

- ako se i na ovaj način ne može utvrditi prednost, djeca se svrstavaju po abecednom redu, po prezimenu.

Članak 9.

(1) Uz zahtjev za upis djeteta roditelj/skrbnik prilaže:

* Zahtjev za upis (obrazac dostupan u Vrtiću i na web stranici Vrtića)
* Potvrdu o obavljenom sistematskom pregledu odnosno zdravstvenom stanju djeteta

(popunjava nadležni liječnik pedijatar)

* Rodni list ili izvadak iz matice rođenih za dijete (preslika)
* Preslike osobnih iskaznica obaju roditelja
* Dokaze za utvrđivanje prioriteta iz članka 6. Pravilnika
* Potvrdu o upisu za studente/učenike
* Druge dokumente i podatke po zahtjevu Vrtića.

(2) Roditelj odnosno skrbnik koji se poziva na pravo prvenstva, uz navedenu obveznu dokumentaciju, dostavlja i dokumente kojima dokazuje to pravo. Ukoliko roditelj/skrbnik nije priložio odgovarajuću dokumentaciju kao dokaz prioriteta na koji se poziva ne ostvaruje pravo na taj prioritet pri upisu.

Članak 10.

(1) Za točnost podataka iz članka 9. ovog Pravilnika odgovorne su osobe koje su izdale dokumente, odnosno roditelji kao podnositelji zahtjeva.

(2) U slučaju opravdane sumnje u točnost podataka iz priloženih dokumenata Vrtić pridržava pravo provjere istih. Davanje lažnih i netočnih isprava i izjava za posljedicu može imati gubitak prava na upis djeteta u Vrtić.

Članak 11.

(1) Djeca s teškoćama u razvoju ne podliježu postupku bodovanja. O upisu djece u odgojno-obrazovne skupine s redovitim programima za djecu s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja, odlučuje Komisija za upis Vrtića na temelju dokumentacije i procjene stručnog povjerenstva Vrtića o psihofizičkom statusu i potrebama djeteta za odgovarajućim programima i uvjetima koje Vrtić može ponuditi.

(2) Stručno povjerenstvo Vrtića čine stručni suradnici, viša medicinska sestra i ravnatelj.

(3) Ukoliko stručno povjerenstvo na temelju dokumentacije o specifičnim razvojnim i zdravstvenim potrebama djeteta, koju su korisnici usluge dužni dostaviti Vrtiću, i inicijalnog razgovora uz obveznu nazočnost djeteta i barem jednog roditelja, ocijeni da se te potrebe ne mogu zadovoljiti u sklopu redovitog programa, može predložiti upis u ustanovu koja ima adekvatne programe za djecu s teškoćama.

(4) Ukoliko stručno povjerenstvo Vrtića utvrdi da se u odgojnu skupinu s redovitim programom može uključiti dijete s teškoćama, provodi se pedagoška opservacija koja u pravilu ne traje duže od 3 mjeseca.

(5) O duljini trajanja boravka djeteta u odgojnoj skupini za vrijeme opservacije u svakom pojedinom slučaju odlučuje stručni tim Vrtića i odgojitelj djeteta.

(6) Stručni tim u pravilu čine stručni suradnici, viša medicinska sestra i ravnatelj.

(7) Ako za to postoji potreba, pedagoška opservacija može se odlukom stručnog tima produljiti.

(8) Duljinu trajanja boravka djeteta u odgojnoj skupini nakon pedagoške opservacije određuje stručni tim Vrtića i odgojitelj djeteta ovisno o psihofizičkom statusu i potrebama djeteta.

(9) Ukoliko Vrtić nema dovoljan kapacitet za upisati svu djecu iz stavka (4) ovog članka prednost pri upisu u okviru utvrđenog broja slobodnih mjesta razrađuje se metodom bodovanja temeljem prioriteta iz članka 6. stavak (4) ovog Pravilnika.

Članak 12.

Prije upisa u Vrtić provodi se inicijalni razgovor s roditeljem i djetetom, a koji provodi stručno povjerenstvo Vrtića (stručni suradnici, viša medicinska sestra i ravnatelj).

Na inicijalnom razgovoru provodi se opažanje djetetova ponašanja i komuniciranja uz nazočnost roditelja, prikupljaju se podaci o razvoju djeteta, njegovim navikama, potrebama, obitelji i drugim specifičnostima te se dogovaraju odgovarajući postupci prilagodbe na vrtić.

U slučaju kada se radi o djeci s teškoćama, inicijalnom razgovoru prisustvuju dva stručna suradnika od kojih je jedan u pravilu stručnjak edukacijsko-rehabilitacijskog profila.

Članak 13.

(1) Istekom roka za prijem zahtjeva za upis u Vrtić, Komisija za upis razmatra iste te utvrđuje

popis primljene djece sukladno odredbama ovog Pravilnika, a temeljem dostavljene dokumentacije pri upisu.

(2)Zahtjevi za upis zaprimljeni nakon roka za prijem i zahtjevi s nepotpunom dokumentacijom neće se razmatrati.

(3) Rezultati upisa djece objavljuju se javno na oglasnoj ploči Vrtića.

(4) Komisija objavljuje i popis djece koja nisu primljena u Vrtić.

Članak 14.

(l) Podnositelj zahtjeva koji drži da je povrijeđeno njegovo pravo prioriteta pri upisu može podnijeti žalbu u roku od 15 dana od dana objave popisa primljene djece na web stranici Vrtića i oglasnoj ploči Vrtića.

(2) Žalba se podnosi Upravnom vijeću vrtića.

Članak 15.

Upravno vijeće rješava žalbe u roku od 30 dana od primitka žalbe. Upravno vijeće može po žalbi:

- odbaciti žalbu kao nepravodobnu

- odbaciti žalbu kao neosnovanu i potvrditi odluku Komisije

- usvojiti žalbu i ukinuti odluku Komisije te samo donijeti odluku o upisu djeteta u Vrtić.

Odluka Upravnog vijeća je konačna. O svojoj odluci Upravno vijeće izvještava roditelja odnosno skrbnika djeteta.

Članak 16.

(l) Neupisana djeca stavljaju se na listu čekanja i mogu biti upisana tijekom godine ako se pojave slobodna mjesta ili formiraju nove grupe.

(2) Odluku o upisu djece iz stavka l. ovog članka donosi ravnatelj/ica Vrtića prema već utvrđenim prioritetima Komisije.

Članak 17.

Ravnatelj/ica Vrtića može tijekom pedagoške godine uključiti dijete u Vrtić u slučaju smrti, teške bolesti i/ili bolničkog liječenja roditelja/skrbnika, napuštanja djeteta, Zamolbe Centra za socijalnu skrb zbog izrazito teške obiteljske situacije i dr. sličnih razloga, ali najduže dok se ne sastane Komisija za upis djece.

Članak 18.

Dijete može biti ispisano iz Vrtića na zahtjev roditelja/skrbnika tijekom cijele pedagoške godine ukoliko nema nepodmirenih obaveza prema Vrtiću. U svrhu ispisa roditelj/skrbnik podnosi zahtjev za ispis/ispisnicu. Zahtjev za ispis potpisuje ravnatelj/ica Vrtića nakon što utvrdi da roditelj/skrbnik nema nepodmirenih obveza prema Vrtiću. Dijete može biti ispisano iz Vrtića i po službenoj dužnosti i to zbog kršenja odredbi Ugovora o pružanju usluga.

Članak 19.

Za djecu koja već koriste programe Vrtića potrebno je obnoviti upis kod odgojitelja.

Članak 20.

Ovaj Pravilnik stupa na snagu danom objave na oglasnoj ploči Vrtića.

Članak 21.

Stupanjem na snagu ovog Pravilnika prestaje važiti Pravilnik o upisu i načinu ostvarivanja prednosti pri upisu djece u Dječji vrtić Ana od 06. ožujka 2020. godine, KLASA: 601-07/20-01/01, URBROJ: 2175/04-02-20-01 te Odluka o izmjenama Pravilnika o upisu i načinu ostvarivanja prednosti pri upisu djece u Dječji vrtić Ana donesena na 10. sjednici Upravnog vijeća Dječjeg vrtića Ana od 01. prosinca 2022. godine.

PREDSJEDNIK/CA UPRAVNOG VIJEĆA

\_\_\_\_\_\_\_\_\_\_\_\_\_\_\_\_\_\_\_\_\_\_

Marina Maretić

KLASA: 601-07/23-01-01

URBROJ: 2175-4-2-23-01

Dicmo Kraj, 31. svibnja 2023. godine

Na ovaj pravilnik Općinsko vijeće Općine Dicmo dalo je suglasnost svojom Odlukom: Klasa: 024-01/23-01/19; Ur.broj: 2181-21-01-23-1. Utvrđuje se da je ovaj Pravilnik objavljen na oglasnoj ploči Dječjeg vrtića Ana dana 01. lipnja 2023. godine te da stupa na snagu danom objave na oglasnoj ploči.

v.d. RAVNATELJICA \_\_\_\_\_\_\_\_\_\_\_\_\_\_\_\_\_

Anita Blažević